דורי בן זאב

ביוגרפיה

בן זאב נולד למרדכי בן-זאב, שהיה שחקן, ולאם מורה. אחותו היא הפזמונאית חמוטל בן זאב, ואחיו הוא השחקן ערן בן זאב.
עוד לפני שהתגייס לצה"ל התארח בן זאב במופעים של להקת פיקוד צפון והציג בפני חיילים קטעי הומור שונים. עם גיוסו שירת בתיאטרון צה"ל ובלהקת גייסות השריון. לאחר מכן הועבר לגלי צה"ל, שם היה בתחילה כתב צבאי, אך עד מהרה החל להגיש פינות משעשעות ותוכנית ד"שים שבועית בשם "ממנו אלייך".
סגנון ההגשה המשוחרר של בן זאב היה חריג וחדשני ביחס למה שהיה נהוג אז ברדיו הישראלי - שבו עדיין הייתה נהוגה מסורת של הגשה פורמלית מוקפדת - וכך גם המוזיקה שהשמיע. בן זאב הכריז ששם התוכנית הוא "כלבים רצים חופשי", ונהג לסיים כל תוכנית בשיר "If Dogs Run Free" של בוב דילן. בין היתר, נוסדה בתוכנית זו "פינת פוגי", בה התארחה להקת כוורת, לפני שהיא גובשה באופן רשמי וכשחבריה עדיין שירתו בלהקת הנח"ל. ידידותו עם אהרלה קמינסקי ותמיכתו של בן זאב בלהקת הפלטינה זכו להכרה בשיר "די ג'יי דורי".
בתקופה זו כתב בן זאב שירים ומערכונים, והשתתף בתוכניות כמו "לול". הוא גם ערך מופעי סטנד אפ, בטרם היה הדבר מקובל בישראל. ב-1970 שיחק במחזמר עיר הגברים. בשנת 1973 גילם תפקידים קטנים בסרטים חגיגה לעיניים והמשכנע בע"מ.

האלבומים הראשונים

אלבומו הראשון של בן זאב היה "הכיוון מערב", שיצא בשנת 1975 בחברת התקליטים "פולידור" וכלל עיבודי ג'אז של אלונה טוראל לשירים אשר הוקלטו במסגרת תוכנית הרדיו של בן זאב, בהפקתו של לואי להב. באלבום נכללו שירים ומחזות קטנים שבן זאב כתב והלחין, ביניהם "הסתובבתי ברחובות", "לא ידעתי", "מידל איסט", "היי ג'רי", "איש חתונה", "אני חולם על הקיץ" ושיר הנושא (של חנוך מרמרי). בהקלטות האלבום השתתפו אמנים רבים, ובהם דני ליטני במפוחית, יצחק קלפטר בגיטרה, מאיר ישראל בכלי הקשה וגידי גוב, שלום חנוך, יהודה עדר, אריאל זילבר ושלישית שוקולד מנטה מסטיק בקולות. האלבום זכה להצלחה גדולה.
אלבומו השני של בן זאב יצא ב-1977 בחברת "התקליט" ונקרא "לימונדה". סגנון האלבום היה מגוון יותר, ונכללו בו שיר הרגאיי "למון טרי" (תעתיק של השם באנגלית "Lemon Tree", ובעברית: "עץ הלימון") שכתב והלחין שלום חנוך, וכן עיבודי רוק של מתי כספי לשירים "ואתם רוקדים", "20 ריחות לאורך השדירה" ו"לילה בלי לישון". בן זאב כתב והלחין כמעט את כל השירים באלבום שזכה להצלחה רבה בזכות הלהיטים "ואתם רוקדים" ו"למון טרי". בן זאב הפך בעקבות הוצאת התקליט לאחד מזמרי הרוק הישראלי המפורסמים ביותר, אך קיים רק שלוש הופעות ובחר דווקא להנחות את תוכנית הטלוויזיה "עוד להיט".
בן זאב החל לשתף פעולה עם הזמר יגאל בשן, וכתב לו שירים לאלבומיו "מכת שמש" ו"איתך הלילה" שיצאו ב-1978 ו-1979, ואף השתתף בהפקתם.
באוגוסט 1978 הנחה בן-זאב את פסטיבל הפופ והרוק שהתקיים בנואיבה שבסיני, כתב את מילות שיר הנושא, וביצע את "ננסי ננסי" (עיבוד: רוני וייס)  ו"מידל איסט" (עיבוד: אלונה טוראל). בסוף השנה השתתף בן זאב בפסטיבל שירי הילדים מספר 9 עם השיר "התחביב שלי לישון" (מילים: רענן דהרי, לחן: אילן ששון, עיבוד: רוני וייס). .
ב-1979 הוציא בן זאב את אלבומו השלישי "אפרוחים" בחברת התקליטים "ישראדיסק". "אפרוחים" היה מורכב משירי ילדים בלבד, ןקטעי מעבר משעשעים בעיבודי דיסקו של אורי קריב. בין השירים הבולטים באלבום:"א.ה.ב.ה", "דורי בן זה לא בוני אם", מחרוזת אפרוחים, ו"מה אתה רוצה להיות כשתהיה גדול". עוד באותה שנה ביצע את השיר "עוברים דירה", שכתב והלחין (עיבוד: אלונה טוראל) בפסקול הסרט "דיזנגוף 99".

שנות השמונים

בסוף שנת 1981 השתתף בן זאב בסרט הטלוויזיה "עמק הנהר האדום" בבימוי דן בירון.
בתחילת שנות השמונים כתב בן זאב מילים לשירים רבים, לו ולאמנים אחרים. בין היתר כתב את "המנקה במלון", "רדיו חזק" ו"עוד ילדה יפה" לתיסלם, "הלילה" ו"שורפת את הלב" לחמסין וכן "אחרי כל הדיבורים" ו"אבא הלך לעבודה" לאפרים שמיר.
ב-1982 לאלבומה של שרי "פסיעה אחת קדימה" כתב את מילות השיר "אני והוא על ענן" 
ב-1985 יצא אלבומו "גנבים", שהכיל את שיר הנושא שכתב והלחין שלום חנוך ואשר הפך ללהיט. בנוסף הכיל האלבום שירים שכתב בן זאב בהלחנתו ועיבודו של נתן כהן, כ"מלון אורחים", "קצב הדוס", "ילד תל אביבי", "אהבה ממבט ראשון", "תחתונים" ו"קבלן".
בדצמבר 1985 השתתף בפסטיבל שירי הילדים מספר 16 עם השיר "לב סוכריה" שכתב בעצמו ללחן ועיבוד של הנרי ברטר. 
ב-1986 השתתף בסרט "הקרב על הוועד" בתפקיד השכן העיוור.

שנות התשעים

בן זאב המשיך לשדר ברדיו, לכתוב ולשיר גם בשנות ה-90. הוא שר בשירם של נוער שוליים "ים לבן", וכתב ליגאל בשן, לדני בסן ועוד.
בשנת 1991 יצא אלבומו החמישי של בן זאב, "חניה פרטית". את האלבום הפיק עופר מאירי, שגם הלחין בו, בין היתר, את "חניה", "פגישה מקרית" ו"היי שלום". בהלחנת האלבום השתתפו גם שלומי ברכה שהלחין את "העיר הזאת" למילים של יעקב רוטבליט, משה לוי ומאיר ישראל. להיטי האלבום היו "סוף שבוע בכפר" שכתב והלחין מאיר אריאל, "לאה גנוב" שכתב והלחין שלום חנוך ו"שיר הבלבול" שכתב בן זאב והלחין משה לוי, וגרסתו המקורית הייתה קצרה יותר והופיעה בפרסומת למוצרי חלב.
ב-1994 יצאה גרסת התקליטור לאלבומו הראשון של בן זאב "הכיוון מערב". בהמשך השנה הוציאה חברת "הד ארצי" לבן זאב אוסף ראשון עם מיטב להיטיו. אלבום האוסף הוא התקליטור השני בו הופיעו שירי אלבומו הראשון והיחיד שכלל שירים מאלבומיו "לימונדה" ו"גנבים".
באותה תקופה דיבב בן זאב את דמותו של "הוגו" בערוץ הילדים.
בסוף שנות התשעים שידר בן זאב בתחנת הרדיו 88FM את התוכנית "טרמפ". בקיץ 1991 הגיש בטלוויזיה החינוכית את התוכנית "דגי דיגיטלי".
בתחילת שידורי ערוץ 2, הגיש את תוכנית הטלוויזיה "דורי באוויר".

שנות האלפיים

בשנת 2000 הפיק בן זאב בין את אלבומו של מאיר אריאל "מודה אני", שיצא לאחר מותו והכיל שירים שהשאיר אחריו. בן זאב אף הפיק והנחה שני מופעים לזכרו של אריאל, "עם הגב לים" בשנת 2000 ו"ערב כחול עמוק" בשנת 2001. ב-2004 יצאה גרסת התקליטור לאלבומו "אפרוחים". בשנת 2006, לאחר 15 שנה בהן לא הקליט דבר, הוציא בן זאב סינגל חדש בשם "בואי".
החל משנת 2004 מופיע דורי בן זאב יחד עם הלשונאי רוביק רוזנטל במופע "אין עלייך אחותי", העוסק בעברית העכשווית, ומשלב מונולוגים ודיאלוגים, קטעי סטנד-אפ ושירים, בליווי הפסנתרן תומר מזמר.
בשנת 2006 גילם את גושגיצה בסדרה "האלופה".
בשנת 2007 החל לשדר בתחנת הרדיו 99 תוכנית בוקר יומית בשם "טרמפ". בשנת 2006 החל לשחק בהאלופה בתפקיד גושגיצה. בשנת 2009, דיבב בן זאב את קולו של ביאליק בסדרת האנימציה הישראלית "סלב'ס".
בשנת 2010 הוציא בן זאב אלבום מקורי ראשון מאז "חניה פרטית", בשם "מתחת לכובע".
בשנת 2011 הוציא בן זאב את השיר "נערה ברוטשילד" שנכתב בעקבות המחאה החברתית, בשנת 2012 הוציא את השיר "קח כדור", שמבוסס על פרשת הכדורים הפסיכיאטריים שבתוכנית "האח הגדול".
בשנת 2016 הוציא את השיר "רעש במנוע" שנכתב על ידי מאיר אריאל.
החל מפברואר 2012 מגיש בן זאב את תוכנית הרדיו "בן זאב לסוף שבוע" בתחנת הרדיו 88FM בימי שישי בצהרים, בתוכנית זו מנוגנת לרוב מוזיקה קלה מהארץ ומהעולם והיא מלווה בסגנונו הייחודי של בן זאב, המשלב קטעי קישור משעשעים ושימוש חוזר בביטוי "היי ידידיי", המזוהה איתו.
בשנת 2014 הגיש בן זאב את תוכנית הבוקר של ערוץ 2 ברשת ״רגע לפני העולם הבוקר״, התוכנית המקדימה ל״העולם הבוקר״ לצד שני נחשוני.
בעבר הרצה בבית הספר לתקשורת של אוניברסיטת אריאל . משנת 2000 מלמד בן זאב באקדמית של ת"א-יפו סדנת רדיו בשם "יצירתיות ברדיו" ובבית הספר למקצועות הרדיו "בלה-בלה". משנת 2014 הוא מלמד ומביים באקדמיה לאמנויות המופע, תל אביב.
בשנת 2016 זכה בן זאב בפרס לנדאו לאומנויות.
בשנה זו התארח וביים בן זאב את אלבומו של ישראל כסיף "ילד תוף - אופרת רוק".
דורי בן זאב השתתף במחזמר משחקים בלב עם ילדי בימת הנוער.
בשנים האחרונות מתגורר בבנימינה עם אשתו מיכל וילדיו.